### NN 139/2025 (12.11.2025.), Pravilnik o provedbi Programa potpore uzgajivačima stoke zbog posljedica izbijanja bedrenice

MINISTARSTVO POLJOPRIVREDE, ŠUMARSTVA I RIBARSTVA

2078

Na temelju članka 39. stavka 5. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.) ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA POTPORE UZGAJIVAČIMA STOKE ZBOG POSLJEDICA IZBIJANJA BEDRENICE

Predmet Pravilnika

Članak 1.

Ovime se Pravilnikom propisuje provedba Programa potpore uzgajivačima stoke zbog posljedica izbijanja bedrenice (u daljnjem tekstu: Program) donesenog Odlukom Vlade Republike Hrvatske, klasa: 022-03/25-04/459, urbroj: 50301-27/15-25-3 od 6. studenoga 2025. godine.

Dodjela potpore

Članak 2.

Potpora iz Programa dodjeljuje se u skladu s točkama 3(d) i 6(h) članka 14. te točkom 10 (b) članka 26. Uredba Komisije (EU) 2022/2472 оd 14. prosinca 2022. o proglašenju određenih kategorija potpora u sektorima poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL 327/1, 21. 12. 2022.) kako je posljednji put izmijenjena Uredbom Komisije (EU) 2023/2607 od 22. studenoga 2023. o ispravku Uredbe (EU) 2022/2472 o proglašenju određenih kategorija potpora u sektoru poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L, 23. 11. 2023.) (u daljnjem tekstu: Uredba o poljoprivrednom izuzeću).

Pojmovnik

Članak 3.

Pojmovi korišteni u ovom Pravilniku imaju sljedeće značenje:

a) Potpora je financijska pomoć namijenjena gospodarstvima obuhvaćenima Rješenjem o određivanju zona ograničenja (bedreničnih distrikata) zbog izbijanja bedrenice (klasa: UP/I-322-02/25-01/30, urbroj: 525-09/556-25-1) od 21. srpnja 2025. godine (u daljnjem tekstu: Rješenje o određivanju zona ograničenja 2025.) ili Rješenjima klasa: UP/I-322-01/22-01/30; urbroj: 525-09/564-22-1, urbroj: 525-09/564-22-2 i urbroj: 525-09/564-22-3), (u daljnjem tekstu: Rješenje o određivanju zona zaštite 2022.). Gospodarstva obuhvaćena Rješenjem o određivanju zona zaštite 2022. moraju biti navedena u Izvještaju veterinarske inspekcije Državnog inspektorata Republike Hrvatske, klasa: 322-07/22-01/3130; urbroj: 443-01-08-22-4, od 14. studenoga 2022. godine o cijepljenim životinjama na zajedničkim pašnjacima Osekovsko polje, Repušničko polje, Gračansko polje i području zajedničkog pašnjaka Veliko Svinjičko (u daljnjem tekstu: Izvješće DIRH)

b) Korisnik potpore je svaka fizička ili pravna osoba koja je zadovoljila uvjete iz Programa i ovoga Pravilnika i ostvarila pravo na potporu

c) Mikro, mala i srednja poduzeća propisana su člankom 2. Priloga I. Uredbe o poljoprivrednom izuzeću

d) Jedinstveni registar držanih životinja (u daljnjem tekstu: JRDŽ) je temeljna baza koja sadrži podatke o životinjama za koje je posebnim propisima određeno vođenje jedinstvenih registara (goveda, konji, svinje ovce i koze), ostalim životinjama te o farmama, posjednicima, veterinarskim pregledima na farmama, zdravstvenim statusima životinja, trgovcima i posjednicima – označavateljima životinja u Republici Hrvatskoj te drugim podacima za koje nadležno tijelo smatra da se trebaju nalaziti u njemu

e) Upisnik poljoprivrednika je upisnik koji sadrži podatke o poljoprivredniku u skladu s Pravilnikom o Upisniku poljoprivrednika (»Narodne novine«, br. 62/19., 91/20. i 80/23.)

f) Upisnik obiteljskih poljoprivrednih gospodarstava je upisnik koji sadrži podatke o obiteljskim poljoprivrednim gospodarstvima u skladu s Pravilnikom o Upisniku obiteljskih poljoprivrednih gospodarstava (»Narodne novine«, br. 80/23.)

g) Uvjetno grlo (u daljnjem tekstu: UG) je usporedna vrijednost domaćih životinja svedena na masu od 500 kg. Broj UG se računa na temelju stopa konverzije navedenih u tablici 1. dodatka 1. IV. Akcijskog programa zaštite voda od onečišćenja uzrokovanog nitratima poljoprivrednog podrijetla (»Narodne novine«, br. 95/25.).

h) Rasplodna grla su: rasplodna junica, krava i rasplodni bik

i) Tele je govedo do navršenih šest mjeseci starosti

j) Tovno june je muško govedo starosti od 6 do 30 mjeseci i žensko govedo starosti od 6 do 18 mjeseci

k) Rasplodna junica je žensko govedo starosti od 18 mjeseci do teljenja

l) Krava je žensko govedo koje ima evidentirano teljenje

m) Rasplodni bik je muško govedo koje u JRDŽ ima evidentiran HB broj

n) Obiteljsko poljoprivredno gospodarstvo, samoopskrbno poljoprivredno gospodarstvo i obrt registriran za obavljanje poljoprivredne djelatnosti kao fizičke osobe u smislu ovoga Pravilnika smatraju se mikro i malim poduzećima.

Mjere u provedbi Programa

Članak 4.

(1) Mjera 1. u provedbi Programa je Nadoknada štete uzgajivačima domaćih životinja na gospodarstvima na kojima je provedeno cijepljenje protiv bedrenice na području bedreničnog distrikta određenog Rješenjem o određivanju zona ograničenja 2025.

(2) Mjera 2. u provedbi Programa je Obnova narušenog proizvodnog potencijala u govedarskoj proizvodnji na području bedreničnih distrikata zbog izbijanja bedrenice određenih Rješenjem o određivanju zona ograničenja 2025. ili Rješenjem o određivanju zona zaštite 2022.

Uvjeti prihvatljivosti korisnika

Članak 5.

(1) Prihvatljivi korisnici potpore su mikro, mala i srednja poduzeća iz članka 2. Priloga I. Uredbe o poljoprivrednom izuzeću, koja se bave stočarskom proizvodnjom.

(2) Za potporu u Mjeri 1. prihvatljivi su korisnici koji ispunjavaju sljedeće uvjete:

– upis u Upisnik poljoprivrednika ili Upisnik obiteljskih poljoprivrednih gospodarstava,

– upis u JRDŽ

– objekti korisnika nalaze se na području obuhvaćenom Rješenjem o određivanju zone ograničenja 2025.

(3) Za potporu u Mjeri 2. prihvatljivi su korisnici koji ispunjavaju sljedeće uvjete:

– upis u Upisnik poljoprivrednika ili Upisnik obiteljskih poljoprivrednih gospodarstava,

– upis u JRDŽ na dan podnošenja zahtijeva

– navedeni su u Izvješću DIRH na području obuhvaćenom Rješenjem o određivanju zona zaštite 2022. ili se objekti korisnika nalaze na području obuhvaćenom Rješenjem o određivanju zone ograničenja 2025.

Uvjeti prihvatljivosti grla za izračun potpore

Članak 6.

(1) Za izračun potpore u Mjeri 1. prihvatljiva su sva grla korisnika koja pripadaju vrstama goveda, kopitari, koze, ovce, upisana u JRDŽ na dan 21. srpnja 2025. godine.

(2) Potpora u Mjeri 1. dodjeljuje se po prihvatljivom uvjetnom grlu (UG) koje se izračunava prema koeficijentima konverzije navedenima u tablici 1. dodatka 1. IV. Akcijskog programa zaštite voda od onečišćenja uzrokovanog nitratima poljoprivrednog podrijetla (»Narodne novine«, br. 95/25.).

(3) Za izračun potpore u Mjeri 2. za područje obuhvaćeno Rješenjem o određivanju zone zaštite 2022., prihvatljiva su grla korisnika uginula u razdoblju od 15. srpnja 2022. do 15. studenoga 2022. godine, za koja je izdan komercijalni dokument te su neškodljivo zbrinuta.

(4) Za izračun potpore u Mjeri 2. za područja obuhvaćena Rješenjem o određivanju zona ograničenja 2025. prihvatljiva su grla korisnika uginula u razdoblju od 6. srpnja 2025. do 6. studenoga 2025. godine, za koja je izdan komercijalni dokument te su neškodljivo zbrinuta.

(5) Potpora u Mjeri 2. dodjeljuje se po prihvatljivom grlu.

Iznos potpore

Članak 7.

(1) Iznos potpore za Mjeru 1. određuje se razmjernom raspodjelom financijskih sredstava iz Programa u skladu s brojem prihvatljivih UG, a najviše do iznosa od 100,00 eura po UG.

(2) Iznos potpore za Mjeru 2. određuje se razmjernom raspodjelom financijskih sredstava iz Programa u skladu s brojem prihvatljivih grla po kategorijama, a najviše do iznosa za:

tele – 595,20 eura

tovno june (muško i žensko) – 1.608,00 eura

rasplodna junica (iznad 18 mjeseci), krava – 1.800,00 eura

rasplodni bik – 2.000,00 eura

(3) Ukupan iznos potpore po prihvatljivom korisniku utvrđuje se na način da se broj prihvatljivih uginulih grla korisnika, sukladno podacima iz JRDŽ – aplikacije »Nusproizvodi« množi s jediničnim iznosom potpore prema kategoriji grla.

(4) Ako ukupna vrijednost zahtjeva premaši omotnicu predviđenu za provedbu Programa, maksimalni jedinični iznos, po prihvatljivom UG u Mjeri 1. te po prihvatljivom grlu u Mjeri 2., proporcionalno se smanjuje unutar pojedine mjere.

(5) Isplata potpore za Mjeru 1. izvršit će se u 2025. godini, u skladu s odredbama Programa i ovoga Pravilnika.

(6) Isplata potpore za Mjeru 2. izvršit će se u 2026. godini, u skladu s odredbama Programa i ovoga Pravilnika.

Način i rokovi podnošenja Zahtjeva za potporu

Članak 8.

(1) Zahtjev za potporu (u daljnjem tekstu: Zahtjev) popunjava se putem AGRONET zaštićene mrežne aplikacije Agencije za plaćanja u poljoprivredi ribarstvu i ruralnom razvoju (u daljnjem tekstu: Agencija za plaćanja) izravno ili u podružnicama Agencije za plaćanja.

(2) Uz Zahtjev podnositelj Zahtjeva dužan je u ZIP datoteku na AGRONET-u priložiti u potpunosti ispunjenu Izjavu ovjerenu potpisom za fizičke osobe odnosno potpisom i pečatom za pravne osobe.

(3) Podnositelj Zahtjeva u Izjavi iz stavka 2. ovoga članka potvrđuje da:

– je podnio Zahtjev

– je upoznat s odredbama Programa i ovoga Pravilnika

– su podaci navedeni u Zahtjevu i Izjavi točni i istiniti

– će omogućiti sve kontrole nadležnih tijela

– ispunjava uvjete prihvatljivosti korisnika u skladu s člankom 5. ovoga Pravilnika

(4) Po popunjavanju Zahtjeva te popunjavanju i učitavanju Izjave u skladu sa stavkom 2. ovoga članka podnositelj Zahtjeva dužan je ispisati Zahtjev s AGRONET-a, ovjeriti ga potpisom za fizičke ili potpisom i pečatom za pravne osobe i dostaviti u zatvorenoj omotnici s nazivom i adresom podnositelja Zahtjeva napisanima na poleđini, preporučenom poštom s povratnicom na adresu: Agencija za plaćanja u poljoprivredi, ribarstvu i ruralnom razvoju, Ulica grada Vukovara 269d, 10000 Zagreb, s naznakom: »Program potpore uzgajivačima stoke zbog posljedica izbijanja bedrenice« ili osobno na prijemnom odjelu (pisarnica) Agencije za plaćanja.

(5) Obrazac Izjave iz stavka 2. ovoga članka, kao i upute za popunjavanje i prilaganje u elektroničkom obliku objavljuje Agencija za plaćanja na svojim službenim mrežnim stranicama (www.apprrr.hr).

(6) Zahtjevi za potporu podnose se u razdoblju od 15 dana od dana stupanja na snagu ovoga Pravilnika.

(7) Datum slanja Zahtjeva iz stavka 4. ovoga članka smatra se datumom podnošenja Zahtjeva u smislu ovoga Pravilnika.

Dopuna i/ili ispravak Zahtjeva i Izjave

Članak 9.

Ukoliko je Zahtjev i/ili Izjava nepotpun ili su potrebni ispravci ili dodatna obrazloženja vezano uz dostavljenu dokumentaciju, Agencija za plaćanja će od podnositelja zatražiti dopunu, ispravke ili dodatna obrazloženja dokumentacije, a podnositelj je isto dužan dostaviti u roku od osam (8) dana od dana zaprimanja zahtjeva za dopunu, ispravak ili dodatna obrazloženja.

Administrativna kontrola, kontrola na terenu i postupak dodjele potpore

Članak 10.

(1) Ministarstvo poljoprivrede, šumarstva i ribarstva podatke iz članka 5. i članka 6. ovoga Pravilnika dostavlja Agenciji za plaćanja u elektroničkom obliku.

(2) Agencija za plaćanja provodi administrativnu obradu zahtjeva u skladu s člankom 140. Zakona o poljoprivredi (»Narodne novine« br. 118/18., 42/20. i 127/20. – Odluka Ustavnog suda Republike Hrvatske, 52/21., 152/22. i 152/24.) (u daljnjem tekstu: Zakon).

(3) Agencija za plaćanja provodi administrativnu kontrolu Zahtjeva na temelju:

– uvjeta prihvatljivosti za ostvarivanje prava na potporu navedenih u Programu i ovome Pravilniku i

– drugih podataka iz internih baza i registara drugih tijela državne uprave i agencija.

(4) Prihvatljivim se smatraju isključivo Zahtjevi podneseni na način propisan u članku 8. ovoga Pravilnika.

(5) Zahtjevi podneseni izvan roka propisanog u članku 8. stavku 6. ovoga Pravilnika, neće se razmatrati.

(6) Agencija za plaćanja na temelju rezultata provedene administrativne kontrole donosi:

a) Odluku o odobrenju isplate korisnicima, koji su udovoljili uvjetima ovoga Pravilnika ili

b) Odluku o neudovoljavanju uvjetima za ostvarivanje prava na potporu podnositeljima, koji ne udovoljavaju propisanim uvjetima.

(7) Agencija za plaćanja Odluke iz stavka 6. ovoga članka podnositeljima zahtjeva dostavlja u skladu s člankom 15. stavkom 2. Zakona putem AGRONET-a.

(8) Podnositeljima koji nisu postupili u skladu sa stavkom 4. ovoga članka Agencija za plaćanja će izdati Rješenje o odbacivanju zahtjeva za pokretanje postupka na temelju članka 41. Zakona o općem upravnom postupku (»Narodne novine«, br. 47/09. i 110/21.).

(9) Agencija za plaćanja provodi administrativnu kontrolu ispunjavanja obveza korisnika potpore iz članka 11. ovoga Pravilnika na temelju dostavljene dokumentacije, podataka iz dostupnih registara i za ovu svrhu zatraženih podataka iz drugih registara.

Obveze korisnika potpore

Članak 11.

(1) Korisnik potpore u Mjeri 2. dužan je:

– 12 mjeseci nakon datuma primitka potpore u JRDŽ (na gospodarstvu) imati broj rasplodnih grla uvećan za broj rasplodnih grla za koji je ostvario pravo na potporu u odnosu na broj rasplodnih grla na dan podnošenja zahtjeva,

– u razdoblju od 24 mjeseca koje započinje 12 mjeseci nakon datuma primitka potpore, na gospodarstvu držati prosječan broj rasplodnih grla godišnje koji je jednak broju rasplodnih grla na dan podnošenja zahtjeva uvećan za broj rasplodnih grla za koji je ostvario pravo na potporu.

(2) Iznimno korisnici potpore iz područja određenog Rješenjem o određivanju zone zaštite 2022. koji do dana primitka potpore posjeduju veći broj rasplodnih grla od broja rasplodnih grla prisutnog na gospodarstvu na dan donošenja Rješenja o određivanju zone zaštite 2022. dužni su od datuma primitka potpore sljedećih 36 mjeseci prosječno godišnje držati isti broj rasplodnih grla na gospodarstvu.

(3) Iznimno, korisnici koji su ostvarili ili ostvare potporu kroz Program potpore za obnovu narušenog proizvodnog potencijala u sektoru mliječnog govedarstva, ovčarstva i kozarstva za razdoblje od 2025. do 2027. godine ili Program potpore za obnovu narušenog proizvodnog potencijala u sektoru mesnog govedarstva, svinjogojstva, te mesnog ovčarstva i kozarstva za razdoblje od 2025. do 2027. godine obvezuju se na povećanje broja grla u kumulativnom iznosu s obvezama preuzetim u ovom Programu kroz Mjeru 2.

(4) Prosječni broj grla iz stavaka 1. i 2. ovoga članka je prosjek broja grla u JRDŽ-u na temelju stanja svakog prvog dana u mjesecu tijekom razdoblja od 24 mjeseca koje započinje 12 mjeseci nakon datuma primitka potpore.

(5) Ukoliko se temeljem administrativne kontrole iz članka 10. stavka 9. ovoga Pravilnika utvrdi da korisnik nije postupao u skladu s preuzetim obvezama, isti je u obvezi vratiti puni iznos dobivene potpore, osim u slučaju više sile ili izvanrednih okolnosti propisanih člankom 14. ovoga Pravilnika.

Žalbe

Članak 12.

Na odluke iz članka 10. stavka 6. i članka 13. ovoga Pravilnika može se podnijeti žalba Ministarstvu poljoprivrede, šumarstva i ribarstva u skladu s člankom 15. stavkom 5. Zakona.

Povrat potpore

Članak 13.

(1) U slučaju neopravdanih plaćanja, korisnik potpore vratit će iznos koji mu je Agencija za plaćanja odredila Odlukom o povratu sredstava u skladu s člankom 144. Zakona.

(2) Povrat sredstava i poravnanje povrata sredstava izvršit će se u skladu s člankom 144., 145. i 146. Zakona.

Viša sila i izvanredne okolnosti

Članak 14.

(1) Ako korisnik Programa ne može ispunjavati svoje obveze zbog više sile ili izvanrednih okolnosti, zadržava pravo na potporu.

(2) Viša sila ili izvanredne okolnosti vanjski su nepovoljni utjecaji koje nije bilo moguće predvidjeti, spriječiti niti ukloniti, nastali u slučajevima:

– vremenske nepogode za koje je proglašena elementarna nepogoda,

– smrti korisnika (nositelja, odgovorne osobe ili člana poljoprivrednog gospodarstva),

– pojava bedrenice na gospodarstvu uz uvjet da je zapisnikom o inspekcijskom nadzoru utvrđeno kako gospodarstvo udovoljava svim biosigurnosnim i drugim uvjetima za držanje grla.

(3) O slučaju više sile ili izvanrednih okolnosti korisnik ili njegov ovlaštenik dužan je u pisanom obliku na Obrascu 1. Priloga 1. ovoga Pravilnika, uz prilaganje odgovarajućih dokaza, izvijestiti Agenciju za plaćanja u roku od 15 radnih dana od trenutka kada to može učiniti.

(4) O prijavljenim slučajevima više sile ili izvanrednih okolnosti odlučuje Povjerenstvo u Agenciji za plaćanja.

Zaštita osobnih podataka

Članak 15.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Stupanje na snagu

Članak 16.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 404-01/25-01/91
 Urbroj: 525-13/853-25-10
 Zagreb, 7. studenoga 2025.

Potpredsjednik Vlade
 i ministar
 David Vlajčić, v. r.

PRILOG 1.

OBRAZAC 1.: SLUČAJ VIŠE SILE ILI IZVANREDNE OKOLNOSTI

Popunjava korisnik/subjekt/ovlaštenik:

PODACI O PODNOSITELJU ZAHTJEVA:

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Naziv korisnika/subjekta: |  | | | | | | | | | | |
| Mjesto, ulica, kućni broj: |  |  |  |  |  |  | | | | | |
| Telefonski broj: |  | | | | | | | | | | |
| E-mail: |  | | | | | | | | | | |
| OIB: |  |  |  |  |  |  |  |  |  |  |  |
| MIBPG: |  | | |  |  |  |  |  |  |  |  |
| Godina podnošenja zahtjeva: |  |  |  |  |  | | | | | | |

PODACI O OVLAŠTENIKU\*:

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Ime i prezime: |  | | | | | | | | | | |
| Mjesto, ulica, kućni broj: |  | | | | | | | | | | |
| Telefonski broj: |  | | | | | | | | | | |
| E-mail: |  | | | | | | | | | | |
| OIB: |  |  |  |  |  |  |  |  |  |  |  |

\*Popuniti ako okolnosti prijavljuje ovlaštenik.

Uzroci više sile i izvanrednih okolnosti (označiti križićem /x/)

|  |  |
| --- | --- |
|  | vremenske nepogode za koje je proglašena elementarna nepogoda |
|  | smrti korisnika (nositelja, odgovorne osobe ili člana poljoprivrednog gospodarstva) |
|  | pojava bedrenice na gospodarstvu uz uvjet da je zapisnikom o inspekcijskom nadzoru utvrđeno kako gospodarstvo udovoljava svim biosigurnosnim i drugim uvjetima za držanje grla |

|  |
| --- |
| 1. Opis više sile ili izvanredne okolnosti: |
|  |
|  |
|  |
| 2. Dokazi koji su priloženi uz obrazac koji potvrđuju navode: |
|  |
|  |

O višoj sili i izvanrednim okolnostima korisnik ili njegov ovlaštenik dužan je Agenciju za plaćanja u poljoprivredi, ribarstvu i ruralnom razvoju pisano obavijestiti i poslati relevantne dokaze u roku od petnaest (15) radnih dana od trenutka kada to može učiniti.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Izjavljujem da zbog više sile i izvanrednih okolnosti ne mogu ispunjavati obveze za koje je ostvarena potpora za obnovu narušenog proizvodnog potencijala u govedarskoj proizvodnji na području bedreničnih distrikata zbog izbijanja bedrenice iz Programa potpore uzgajivačima stoke zbog posljedica izbijanja bedrenice.

|  |  |
| --- | --- |
| Datum: | Pečat i potpis/Potpis odgovorne osobe: |

Obrazac u tiskanom obliku dostavite na adresu: Agencija za plaćanja u poljoprivredi, ribarstvu i ruralnom razvoju, s naznakom: Program potpore uzgajivačima stoke zbog posljedica izbijanja bedrenice, Ulica grada Vukovara 269d, 10000 Zagreb